
EH Bildu Nafarroa talde parlamentarioari atxikitako foru parlamentari Adolfo Araiz Flamarique jaunak 10-20/PES-00130 galdera egin du, idatziz erantzun dakion. Hona Herritarrekiko Harremanetarako kontseilariaren erantzuna:

Memoria Historikoaren arloko Koordinazio Batzorde Teknikoak, 2016ko azaroaren 25ean egindako bilkuran, ikur frankisten errolda onetsi zuen, bai eta ikur horiek kentzeari buruzko gomendioak ere, eta Bakearen, Bizikidetzaren eta Giza Eskubideen Zuzendaritza Nagusiaren esku utzi zuen hura Nafarroako Gobernuari aurkeztea. Nafarroako Gobernuak, 2016ko azaroaren 30eko erabakiaz, ikur frankisten behin-behineko erroldaren jakinaren gainean zegoela adierazi zuen eta hura berretsi zuen, eta onartu egin zituen ikur horiek kentzeko gomendioak, Memoria Historikoaren arloko Koordinazio Batzorde Teknikoak onetsiak. Era berean, erabaki zen Bakearen, Bizikidetzaren eta Giza Eskubideen zuzendari nagusiaren esku uztea berretsitako behin-behineko errolda gaurkotuta edukitzeko behar diren jarduketa eta proposamen guztiak egitea, bai eta jada onetsi diren ikur frankistak kentzeko gomendioak gauzatzea ere. Nafarroako Gobernuaren azaroaren 30eko Erabakia 2017ko urtarrilaren 13ko 9. Nafarroako Aldizkari Ofizialean argitaratu zen.

Zenbait arrazoi zirela medio, onetsi zen ikur frankisten zentsua irekia eta behin-behinekoa zen. Lehenik eta behin, Nafarroako espazio publikoaren argazki partzial bat (baina garrantzitsua) zen, aldatuz joan dena beste sinbolo batzuk agertu ahala, beste ikerketa-prozesu berri batzuk egin baitira toki entitateekin lankidetzan. Denborarekin, udalen osoko bilkuren akta-liburuak aztertzeari ekin zitzaion, kolpe militarrean nahiz haren ostean edo diktaduran piztutako errepresioan eta indarkerian parte hartu zuten pertsonak seme kutun izendatzeko akordioak aztertzeko. Izendapen horiek guztiak ere erretiratu dira.

Aurrerabide historiografikoak gorabehera, oraindik ere ez da egin behar bezain zorrotza den ikerketa historikorik, 1936az gero eta erregimen frankistan zehar egin ziren giza eskubideen urraketetan zenbait pertsonak izandako lankidetza eta parte-hartzea zehaztu ahal izateko modukorik. Oraindik ere arazo ugari dago gertatutakoa zehaztasun eta doitasun handiagoz ezagutu ahal izatea ahalbidetzen ahal duten artxiboak eta dokumentu-funtsak ikusteko. Izan ere, Nafarroako Memoria Historikoaren Dokumentu-funtsak prestatutako txostenean behin baino gehiagotan adierazten zenez, zenbait kasutan “ikerketa gehiago egin beharko dira, argiago zehaztearren pertsona horietakoren batek zer lotura izan zuen erregimen frankistarekin [...], erabakia ziurtasun handiagoarekin hartzeko”. 

Sinbolo, idazkun eta aipamen frankisten zentsuak, zeina 2016ko azaroaren 30ean onetsi baitzen, frankismoarekin lotutako pertsonei lotutako izendegi bat jasotzen zuen. Hona zentsuak jasotako zerrenda:


1. FRANCO BAHAMONDE, FRANCISCO.
2. MOLA VIDAL, EMILIO.
3. SANJURJO SACANELL, JOSÉ.
4. PRIMO DE RIVERA, JOSÉ ANTONIO.
5. DOMÍNGUEZ ARÉVALO, TOMÁS (CONDE DE RODEZNO).
6. LUIS ORGAZ Y YOLDI.
7. JOSÉ SOLCHAGA.
8. JOSÉ IRURETAGOYENA.
9. FRANCISCO GARCÍA ESCÁMEZ.
10. RAFAEL GARCÍA VALIÑO.
11. RICARDO RADA.
12. JOSÉ ARELLANO DIHINX.
13. JESÚS CLEMOS.
14. FÉLIX MARSAL.
15. LOS ARCOS FERNÁNDEZ, JOSÉ.
16. SAGARDOY ALLO, MATÍAS.
17. VALERO BERMEJO, LUIS.
18. ARRESE MAGRA, JOSÉ LUIS.
19. ELOLA OLASO IDIACAÍZ, JOSÉ ANTONIO.
20. PASCUAL VISCOR, ÁNGEL MARÍA.
21. RUIZ DE ALDA MIQUELEIZ, JULIO.
22. EUSA RAZQUIN, VÍCTOR.
23. Tuterako Lourdes auzoko kaleen izenak.



Gobernuaren akordio hartan egiten zen gomendioa zen baliogabetu egin zitezen giza eskubideen urraketa-prozesuetan erantzukizunen bat zeukaten pertsonak seme kutun izendatzeko akordioak, zein ere den hori bultzatu duen erakundea (tokikoa nahiz probintziakoa).

Aurrena Batzorde teknikoak eta hurrena Nafarroako Gobernuak onetsitako izendegia ikusita, Tomás Domínguez Arévalo (Rodezno Kondea) da bertan ageri den bakarra, informazioa eskatu zen pertsonen artean.

Hartara, Herritarrekiko Harremanetako Departamentuak hala proposatuta, Lehendakaritzako, Berdintasuneko, Funtzio Publikoko eta Barneko Departamentuak, eraikina hari atxikirik baitago, ez du paratuko Tomás Domínguez Arévaloren (Rodezno Kondea) koadroa.

Hori guztia jakinarazten dizut, Nafarroako Parlamentuko Erregelamenduaren 193.4. artikuluan ezarritakoa betez.


Iruñean, 2020ko abuztuaren 7an

